
1.
A GYÓGYSZER NEVE

Neomagnol 1000 mg tabletta

2.
MINŐSÉGI ÉS MENNYISÉGI ÖSSZETÉTEL

1000 mg klorogén-szeszkvihidrátot tartalmaz tablettánként.

A segédanyagok teljes listáját lásd a 6.1 pontban.

3.
GYÓGYSZERFORMA

Tabletta.

Fehér vagy csaknem fehér, lapos, kerek, klórszagú, metszett élű tabletta, amely egyik oldalán mélynyomású „+” jelzéssel van ellátva.

4.
KLINIKAI JELLEMZŐK

4.1
Terápiás javallatok

Fertőtlenítés/higiénés kézfertőtlenítés, nyálkahártya-fertőtlenítés, fogászatban gyökérkezelés, kis felületű sebek, ivóvíz, gyümölcs, mosható textíliák, orvosi kézieszközök, gumi-, üveg-, műanyagtárgyak, evőeszközök, konyhaedényzet, mosható bútorok, berendezési tárgyak, fésűk, kefék, borotválkozási eszközök, gumi-, műanyag gyermekjátékok, WC-, mosdókagylók, kádak, váladékgyűjtő edényzet fertőtlenítésére.

4.2
Adagolás és alkalmazás

Ivóvíz fertőtlenítésére: 10 literenként 2 tablettát kell feloldani a fertőzött vízben, időnként össze kell keverni és legalább 2 óra időtartamig állni hagyni. Ennek eltelte után a víz fogyasztható.
Higiénés kézfertőtlenítésre: 1-2 tabletta 1 liter vízben feloldva.

Urológiában, gégészetben:1-2 tabletta 2 liter vízben feloldva.

Fogászatban gyökérkezelésre, kis felületű sebek fertőtlenítésére: 1-10 tabletta 1 liter vízben feloldva.

Orvosi kézieszközök, tárgyak, evőeszközök, konyhaedényzet fertőtlenítésére: 10 tabletta 1 liter vízben feloldva. Az áztatás időtartama: 1-2 óra.

Gyümölcs fertőtlenítésére: 2 tabletta 10 liter vízben feloldva. A behatási idő 30 perc - 1 óra, majd a fogyasztás előtt gyümölcsöt alaposan le kell öblíteni.

Mosható textíliák fertőtlenítésére: 10-20 tabletta 1 liter vízben feloldva. 2 órán át áztatni, majd alaposan kiöblíteni.

Mosható tárgyak fertőtlenítésére: 10-20 tabletta 1 liter vízben feloldva. Az áztatás időtartama 1-2 óra.

WC-, mosdókagylók, kádak, váladékgyűjtő edényzet fertőtlenítésére: 50 tabletta 1 liter vízben feloldva. Behatási idő: 1-2 óra.

4.3
Ellenjavallatok

A készítmény hatóanyagával vagy a 6.1 pontban felsorolt bármely segédanyagával szembeni túlérzékenység. 

Gastrointestinalis expozíció (lenyelés) ellenjavallt! A lenyelt tablettából a gyomorsósav hatására klórgáz keletkezhet, amely mérgezést okoz.
4.4
Különleges figyelmeztetések és az alkalmazással kapcsolatos óvintézkedések

Kizárólag külsőleges alkalmazásra!

A lenyelt tablettából a gyomorsósav hatására klórgáz keletkezik, amely mérgezést okoz.
Csak frissen készített oldatot szabad alkalmazni.

A gyógyszer gyermekektől elzárva tartandó!

4.5
Gyógyszerkölcsönhatások és egyéb interakciók

Interakciós vizsgálatokat nem végeztek.

4.6
Termékenység, terhesség és szoptatás

A Neomagnol 1000 mg tabletta külsőleg biztonságosan alkalmazható terhesség és szoptatás esetén. Rákkeltő tulajdonságára vonatkozóan humán adat nem áll rendelkezésre.

4.7
A készítmény hatásai a gépjárművezetéshez és a gépek kezeléséhez szükséges képességekre

A Neomagnol 1000 mg tabletta külsőleges alkalmazása nem befolyásolja a gépjárművezetéshez és a gépek kezeléséhez szükséges képességeket.

4.8
Nemkívánatos hatások, mellékhatások

A tabletta alkalmazásakor klóramin, klór és nátrium-hipoklorit okozhatnak panaszokat.
Szembetegségek és szemészeti tünetek: A klóramin szemirritációt, könnyezést, szemhéjduzzanatot, tünetmentes szaruhártya-duzzanatot, a szaruhártya erózióját okozhatja.
A bőr és bőr alatti szövet betegségei és tünetei: Bőrirritáció előfordulhat. Az úszók 4-8%-a számolt be bőrkiütésekről úszás után.
Immunrendszeri betegségek és tünetek: Hiperszenzitivitás előfordulhat. Fertőtlenítés során és azt követően 20-30 perccel a klóraminra adott allergiás reakció 7,5%-os gyakorisággal fordult elő.
Feltételezett mellékhatások bejelentése

A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni.

Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.
4.9
Túladagolás

Nem rendeltetésszerű alkalmazás esetén az alábbi mérgezési tünetekre lehet számítani:

Nagy adag bevétele: gégeduzzanatot, tüdőödémát és ritkán a keringés összeomlását is okozhatja. A tabletta lenyelését követően a tápcsatornában általában jelentős maró hatás érvényesül, melyet szűkületek kialakulása követhet. Gyakori a hányás a hipoklorit lenyelését vagy klóramin vagy klórgáz belégzését követően. Nagy mennyiségű tabletta lenyelése estén haematemesis előfordulhat. Metabolikus acidózis, hypernatraemia és hyperchloraemia ritkán tapasztalható még nagy mennyiségek lenyelése vagy belégzése esetén is. De halál előfordulhat (0,5 – 1 g/ttkg).

A gázok nagymértékű belégzése (>15 ppm): vegyi tüdőgyulladást, tüdőödémát és a légzés összeomlását is eredményezheti. Ha a gázok jelentős tüdőkárosodást okoznak a beteg somnolenssé válhat, de kóma ritkán fordul elő. A gázok kismértékű belégzése kezelést nem igényel. A klóramin és a klórgáz belégzése köhögést és dyspnoét válthat ki. Klórgáz belégzése esetén légmell illetve pneumo-mediastinum előfordult már. A klóramin túladagolása rendkívül ritka, és a szisztémás toxicitás tünetei általában a klórgázra korlátozódnak. Az expozíció kezelése többnyire szupportív. A személy eltávolítása a szennyezett környezetből az első lépés a kezelésben.
Gyökérkezelés során a nátrium-hipoklorit gyökércsúcson túli injektálása: Ha ez bekövetkezik, a nátrium-hipoklorit szövetoldó képessége szöveti nekrózishoz vezet.
5.
FARMAKOLÓGIAI TULAJDONSÁGOK

5.1
Farmakodinámiás tulajdonságok

Farmakoterápiás csoport: Antisepticumok és fertőtlenítők, ATC kód: D08AX19

Hatásmechanizmus

A hatóanyag klóramin-származék (Kloramin B), amely a szövetnedvekben klórra és nátrium-hipokloritra hidrolizál. Antiszeptikus hatása a hatóanyagnak önmagában is van, további hatás az elemi klór oxidáló tulajdonságának és a nátrium-hipoklorit fehérjeoldó, szövetroncsoló hatásának köszönhető. A nátrium-hipoklorit 0,1-1%-os oldata perceken belül elpusztítja a legtöbb baktériumot és semlegesíti a toxinokat.

5.2
Farmakokinetikai tulajdonságok

Nincs adat arra vonatkozóan, hogy a bőrön vagy nyálkahártyán alkalmazva milyen mértékben szívódik fel a szervezetbe. Stabil alkalikus pH-n, de hatásosabb savas közegben. A szövetnedvekben és a szövetek felszínén az iminocsoportok (-NH-) átalakulnak klóramincsoportokká (-NCl-), így azok vízben oldhatóvá válnak. A hatóanyag-koncentráció az alkalmazás helyén folyamatosan csökken.

5.3
A preklinikai biztonságossági vizsgálatok eredményei

Nem állnak rendelkezésre.

6.
GYÓGYSZERÉSZETI JELLEMZŐK

6.1
Segédanyagok felsorolása

Vízmentes kolloid szilícium-dioxid, karmellóz-nátrium, burgonyakeményítő.

6.2
Inkompatibilitások

Nem értelmezhető.

6.3
Felhasználhatósági időtartam

5 év

6.4
Különleges tárolási előírások

Legfeljebb 25 °C-on, száraz helyen tárolandó.

6.5
Csomagolás típusa és kiszerelése

10 db tabletta fehér PVC dugóval lezárt, mozgáscsillapító vattával ellátott, színtelen, áttetsző üvegben. Egy üveg dobozban.

150 db tabletta átlátszó PE záróbetéttel és fekete PP csavarmenetes kupakkal lezárt, mozgáscsillapító vattával ellátott, sárga PE tartályban.

6.6
A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk 
Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.
Megjegyzés: keresztjelzés nélkül
Osztályozás: I. csoport
Orvosi rendelvény nélkül is kiadható gyógyszer (VN). 
Gyógyszertáron kívül is forgalmazható.
7.
A FORGALOMBA HOZATALI ENGEDÉLY JOGOSULTJA

PARMA PRODUKT Gyógyszergyártó Kft.

1145 Budapest, 

Uzsoki u. 36/a.

Magyarország

8.
A FORGALOMBA HOZATALI ENGEDÉLY SZÁMAI
OGYI-T-11705/01
OGYI-T-11705/02

9.
A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 1934. január 1.
A forgalomba hozatali engedély legutóbbi megújításának dátuma: 2010. május 17.

10.
A SZÖVEG ELLENŐRZÉSÉNEK DÁTUMA

2026. május 6.
NNGYK/ETGY/4350/2026

